
1. Uniunea Europeană în pragul alegerilor pentru Parlamentul European

Alegerile europene se vor desfăşura în curând, în luna iunie. În viitoarea legislatură europeană, 1999-2004, trebuie realizate cele trei obiective aflate deja pe agendă şi trebuie puse în aplicare o serie de iniţiative menite să ducă la o relansare a Comunităţii. Obiectivele aflate deja pe agendă sunt: cetăţenia europenă, lărgirea spre Est şi moneda unică. Dintre iniţiativele care vor trebui să caracterizeze viitoarea legislatură europeană menţionăm "Carta Constituţională Europeană", respectiv un nou model constituţional de uniune europenă. Pentru a evita riscul transformării Uniunii într-o simplă zonă a liberului schimb, se consideră că este necesară o "Cartă a valorilor" în care să fie stabilite valorile şi finalităţile Uniunii Europene, în care să fie reafirmată identitatea comunitară, acordându-se un rol fundamental, în primul rând, conceptului de cetăţenie: civilă, politică, socială şi economică.

În următorii 5 ani, Parlamentul European va trebui să elaboreze un proiect de constituţie, având ca model de referinţă, eventual, chiar constituţia propusă de Parlament în trecut. Trebuie elaborată o Cartă constituţională în care să-şi găsească loc teme precum: persoana umană, cetăţenia europeană, puterea suverană a cetăţenilor europeni, finalităţile Uniunii Europene, o democraţie participativă, spaţiul european economic şi social. În această Cartă ar trebui să fie prevăzute şi sancţiunile ce pot fi aplicate în cazul încălcării principiilor Cartei, precum şi organele abilitate să le adopte. În acest caz, Carta Constituţională Europeană ar trebui să prevadă crearea unui "spaţiu juridic internaţional al drepturilor omului" în care să se prevadă exercitarea "dreptului - datorie" al Uniunii de a reprima şi de a pedepsi toate cazurile de încălcare a drepturilor omului prin intermediul unei jurisdicţii ad-hoc, care s-ar alătura sau adăuga Curţii de Justiţie actuale.

La sfârşitul lunii ianuarie, la Consiliul Europei s-a declarat că: "la începutul mileniului viitor, vom dărui cetăţenilor Europei Proiectul Constituţiei Europei". Această reuniune a dezbătut noul program de integrare europeană intitulat "Marea Europă". Acest proiect continental a fost conceput de Comitetul Înţelepţilor din Consiliul Europei, la cererea summitului şefilor de stat din ţările membre ale Consiliului Europei, desfăşurat cu 2 ani în urmă. 

Prima dezbatere multilaterală asupra proiectului s-a desfăşurat încă din luna ianuarie şi în centrul dezbaterilor au stat problemele legate de deosebirile dintre Europa federală şi cea confederală, între Europa "primară" şi cea "secundară", într-un moment când devine tot mai evident că Uniunea Europeană devine conştientă de propriile limite conceptuale.

Parlamentarul belgian democrat-creştin Paul Stes, a elaborat un voluminos material însoţitor şi a împărţit limitele Uniunii în două categorii: interne şi externe. Limitele interne vizează restricţiile din modul de producţie pe care le aduce dezvoltarea capitalistă. 

Legile şi valorile capitaliste sunt considerate a nu fi suficiente pentru înfăptuirea viziunilor sociale. Uniunea Europeană va trebui să-şi adapteze aşadar mecanismele în acest scop. 

Celelalte limite, şi mai complexe, au apărut odată cu sporirea numărului membrilor UE şi cu pretenţiile multor state de a face parte din Uniune. Cea mai mare problemă cu care se confruntă în prezent Uniunea Europeană este relaţia dintre conceptul de consolidare (conceptul adâncirii relaţiilor dintre statele membre de până acum) şi extinderea prin admiterea de noi state. 

 

2. Intensificarea pregătirilor pentru aderare la Uniunea Europeană

Comisia Europeană a anunţat recent că va intensifica preparativele de aderare a celor 5 state candidate cu care negocierile directe nu au fost încă declanşate. 

Este vorba despre România, Bulgaria, Slovacia, Letonia şi Lituania.Obiectivul Comisiei este de a permite ţărilor în cauză să înţeleagă mai bine regulile de funcţionare ale organizaţiei celor 15, să se identifice mai clar cu sarcinile pe care le au de îndeplinit, pentru a se pune în conformitate cu legislaţia comunitară înainte de a adera. 

Negocierile oficiale de aderare cu primele şase state candidate - Polonia, Ungaria, Cehia, Slovenia, Estonia şi Cipru -, considerate cele mai apte economic şi politic pentru a intra în rândurile UE, au demarat în noiembrie 1998. 

Noua fază a pregătirilor de aderare constă în examinarea bilaterală a legislaţiilor fiecăruia dintre cei cinci candidaţi din grupul al doilea şi a altor măsuri pe care aceştia le aplică în vederea intrării in UE. 

Un expert al Comisiei Europene a declarat că noua etapă a examinării legislaţiei din ţările est-europene neincluse în primul grup de candidaţi la aderare va continua până în vară sau în toamnă, iar concluziile vor fi incluse în rapoartele individuale ale Comisiei Europene pe anul 1999. 

El a mai spus că, deocamdată, UE nu are de gând să promoveze vreo ţară candidată din grupul al doilea în primul grup. Expertul de la Bruxelles a recunoscut însă că în Comisia Europeană este larg răspândită opinia că Letonia, în primul rând, ar merita să fie invitată să înceapă la sfârşitul anului negocierile de aderare. 

Faza bilaterală a procesului de pregătire a aderării urmează screening-ului multilateral asupra adoptării acquis-ului comunitar lansat la 3 aprilie 1998. Documentele Comisiei Europene consideră că nu există diferenţe semnificative între ţările candidate în ceea ce priveşte problemele politice şi legislative. 

Mai mult, un document al Comisiei apreciază că în momentul când UE va decide extinderea negocierilor la alte ţări candidate, acestea nu vor întâmpina greutăţi în integrarea în negocierile deja în curs la un nivel comparabil de pregătire, ceea ce va face ca procesul de aderare să capete un aspect global. Programul concret al screening-ului bilateral are în vedere 29 de domenii şi termene, care merg de la aprilie şi mai până în toamna acestui an.

 

3. Parteneriatul pentru Balcani

 

Participând la o conferinţă organizată de Institutul Regal pentru Studii de Apărare din Marea Britanie, secretarul general al NATO, Xavier Solana, a lansat ideea unui "parteneriat pentru prosperitate" în scopul de a oferi ţărilor balcanice un stimulent pentru renunţarea la violenţa etnică.

Domnul Solana speră ca debutul implementării păcii în Kosovo să fie startul unei inţiative mai cuprinzătoare pentru a atrage toate părţile componente ale Balcanilor către Europa, atât politic, cât şi economic.

Părerea secretarului general al NATO este că Occidentul trebuie să dezvolte o strategie cuprinzătoare politică şi economică pentru sud-estul Europei şi nu doar să rezolve punctual conflicte în Bosnia, Kosovo sau oriunde vor apărea în viitor.

Solana a spus că Uniunea Europeană şi nu NATO trebuie să fie liderul unei mai largi iniţiative în regiune, în special pe teritoriul fostei Iugoslavii, iar NATO să garanteze securitatea.

Comentând propunerea domnului Solana, un înalt oficial NATO a numit această idee un "Plan Marshall pentru Balcani". Oficialul a recunoscut că una dintre probleme pentru a angaja un asemenea efort este găsirea unei alternative pentru Miloşevici şi poate un guvern mai stabil în România.

În problema crizei din Kosovo, domnul Solana a reitereat ameninţările NATO împotriva Serbiei dacă domnul Miloşevici nu acceptă planul de pace incluzând o forţă de implementare a păcii conduse de NATO. Secretarul general a respins îndoielile privind legalitatea loviturilor aeriene împotriva unui stat suveran, în cazul în care acesta nu acceptă trupe străine pe teritoriul său.

 

4. Transnistria

 

De curând Fundaţia Carnegie din Statele Unite a consacrat un studiu acestui subiect, analizat telefonic şi de preşedinţii Republicii Moldova şi Ucrainei, Petru Lucinschi şi Leonid Kucima.

Autorii documentului menţionat sunt de părere că eforturile depuse de mediatorii conflictului (Rusia, Ucraina şi OSCE) în vederea normalizării situaţiei din regiune sunt total insuficiente. 

Raportul Fundaţiei Carnegie estimează ca o contopire a demersurilor întreprinse de Moscova, Kiev şi OSCE s-ar putea finaliza cu instituirea cadrului optim rezolvării tuturor conflictelor survenite în spaţiul postsovietic, inclusiv a celui din Transnistria. 

“Dar şi acest lucru va fi insuficient, până la o implicare directă a Occidentului, în special a statelor dezvoltate”, susţine studiul Fundaţiei Carnegie.

Argumentându-şi afirmaţia, experţii americani precizează că în contextul procesului de extindere spre estul Europei a Alianţei Nord-Atlantice, străinătatea este interesată într-o deplină stabilitate a regiunii. “În Transnistria nimic nu se va schimba fără o presiune serioasă din partea Occidentului” subliniază raportul.

Eventuala atragere a statelor dezvoltate în reglementarea conflictului din Transnistria va genera, fără îndoială, o reacţie dură din partea Moscovei pentru care regiunea de la Nistru reprezintă o zonă de interes strategic. Totuşi, dacă o atare participare se va rezuma la simple acţiuni politice, fără a presupune deplasarea unor forţe multinaţionale de menţinere a păcii, Rusia s-ar putea implica pentru a nu-şi pierde complet influenţa în regiune.

 

5. Lucrările conferinţei internaţionale cu tema "Parteneriatul pentru Pace la cinci ani de la lansare"

 La Palatul Parlamentului s-a desfăşurat între 1-2 martie conferinţa internaţională cu tema "Parteneriatul pentru Pace la cinci ani de la lansare".

Lucrările conferinţei internaţionale au relevat câteva dintre măsurile pe care NATO le pregăteşte pentru summitul de la Washington ca semnal că acesta va însemna, în ce priveşte deschiderea alianţei, un Madrid plus. 

După ce la Madrid a fost servit candidaţilor refuzaţi un Parteneriat pentru Pace consolidat, Washingtonul se pregăteşte să-l mai operaţionalizeze. Se intenţionează ca aşa-numitul pachet coerent de măsuri să consolideze capabilităţile operaţionale ale Parteneriatului pentru Pace. Aşadar, parteneriat consolidat şi mai operaţional. 

Dezvoltarea parteneriatului se va baza pe trei componente: 

· Cadrul politico-militar pentru operaţiunile Parteneriatului pentru Pace, conduse de NATO;

· Procesul extins şi adaptat de planificare şi reexaminare;

· Cooperarea practică în domeniul apărării şi militar. 

Chestiunea de bază este acum stabilirea principiilor pentru implicarea partenerilor în consultările politice şi luarea deciziei, în planificarea operaţională şi aranjamentele de comandă în ceea ce priveşte operaţiunile Parteneriatului conduse de alianţă. 

Prin Consiliul de parteneriat euro-atlantic şi Parteneriatul pentru Pace consolidat se construieşte o cultură comună de securitate în regiunea euro- atlantică. Este foarte probabil ca această formulă să fie elaborată în continuare.

În timpul dezbaterilor, ministrul de externe, Andrei Pleşu, a apreciat că la summit-ul de la Washington aliaţii vor trebui să demonstreze că procesul de extindere a NATO va continua să ofere ţărilor candidate certitudini în acest sens. 

Ambasadorul SUA la NATO, Alexander Vershbow, a declarat că, în opinia SUA, procesul de extindere a alianţei nu se va încheia cu Polonia, Cehia şi Ungaria, precizând că Washingtonul pregăteşte pentru analiză un plan de acţiune care stabileşte ruta clară ce trebuie parcursă pentru obţinerea calităţii de membru. Reprezentantul american a precizat că NATO şi SUA doresc să dea un nou impuls cooperării cu România, în condiţiile în care ţara noastră va continua reformele începute. 

Dan Hamilton, director în cadrul Departamentului de Stat al SUA, a declarat că SUA au mai multe iniţiative post-Washington. Acestea vizează noul concept strategic al alianţei, consolidarea Parteneriatului pentru Pace şi primirea de noi membri în NATO.

La conferinţa internaţională de la Bucureşti, profesorul Michael Mihalka, de la Centrul European pentru Studii de Securitate George Marshall, a afirmat chiar că NATO a devenit un regim de securitate prin cooperare menit să dezvolte securitatea în Europa prin promovarea democraţiei şi a economiei de piaţă şi prin întâmpinarea ameninţărilor fundamentale în ceea ce priveşte ţările Europei. 

Parteneriatul pentru Pace a reuşit să pună în aplicare un nou concept lansat de către Alianţă - parteneriatul -, după ce iniţiase anterior cu succes categorii precum dialogul şi cooperarea cu ţările din Europa Centrala şi de Est. Iniţiativa Parteneriat pentru Pace împreună cu Consiliul de parteneriat euro-atlantic, înlocuitorul din 1997 al Consiliului de cooperare nord-atlantică, sunt modalităţi concrete de punere în aplicare a conceptului de securitate prin cooperare care, alături de cooperarea prin democraţie, reprezintă fundamente ale politicii NATO.

Parisul crede însă altceva. George Cutelin, reprezentatul Franţei: consideră că securitatea prin cooperare nu este un regim, ci este un concept structurat pentru alianţă şi parteneri. Ei decid astfel să se angajeze în pregătiri, în cooperare, în discuţii şi apoi, în cazul eşecului discuţiilor în acţiune, pentru a menţine pacea. Aceasta înseamnă că securitatea prin cooperare nu dă legitimitate unei acţiuni spre deosebire de securitatea colectivă.

Generalul Degeratu, şeful Marelui Stat Major a arătat că Programul individual de parteneriat NATO-România a ajuns de o complexitate şi dimensiune impresionanate: peste 1.000 de activităţi, demonstrând faptul că forţele armate ale României au atins un nivel foarte ridicat de conclucrare şi acţiune comună cu forţele armate ale ţărilor aliate şi partenere. Atingerea treptată a standardelor NATO de către forţele armate ale României care se realizează prin punerea în aplicare a obiectivelor de interoperabilitate reprezintă una dintre priorităţile strategiei României de pregătire pentru aderare, strategie care este pusă în practică în mod constant de către guvernul român. Parteneriatul pentru Pace a ajutat însă nu numai la apropierea tehnică de NATO, dar a contribuit direct la dezvoltarea democratică din România prin sprijinirea dezvoltării unei relaţii sănătoase între civili şi militari, pe baza experienţei bogate în acest domeniu, acumulate de membrii NATO. 

O astfel de iniţiativă - PpP - nu este un substitut, ci este un factor complementar de întărire a stabilităţii, respectiv un factor complementar al strategiei de extindere a NATO în această regiune.

 

6. Vizita preşedintelui Poloniei Aleksander Kwasniewski în România

 Preşedintele Poloniei, Aleksander Kwasniewski, a efectuat o vizită oficială în România, în scopul întăririi cooperării pe plan regional şi impulsionării legăturilor comerciale dintre cele două ţări. Cooperarea regională, care poate contribui la întărirea economiei de ambele ţări, s-a aflat în fruntea agendei de discuţii. 

Preşedintele polonez a declarat că ţara sa urmăreşte să fie admisă în Uniunea Europeană în 2003, apreciind că este vorba de un "obiectiv ambiţios, dar realist". “Obiectivul Poloniei este de a se integra în UE în 2003. Celor care consideră că suntem cam grăbiţi le amintim că Polonia se va fi pregătit 14 ani în vederea aderării, în comparaţie cu Spania şi Portugalia, care nu au aşteptat decât nouă ani", a afirmat dl. Kwasniewski în cursul unei conferinţe de presă comune cu omologul său român dl. Emil Constantinescu. "Sperăm că UE îşi va continua în paralel reforma internă şi procesul de extindere şi că Germania, care îi asigură în prezent preşedinţia, va stabili un calendar exact al admiterii noilor membri", a arătat preşedintele polonez.

"Pentru România nu există altă opţiune decât integrarea în UE", a declarat la rândul său dl. Emil Constantinescu. Potrivit preşedintelui, România care nu a fost selecţionată între primele şase ţări pentru începerea negocierilor de aderare, "este gata să-şi facă datoria", cu toate că ştie că "drumul este lung". Dl Kwasniewski, a cărui ţară va adera oficial la NATO la 12 martie, a asigurat România de sprijinul său: "Uşile NATO nu se vor închide după aderarea Poloniei, a Ungariei şi a Republicii Cehe şi sunt convins că România va fi inclusă în următorul val de aderare”. 

"Polonia va fi avocatul României în cadrul structurilor europene şi euroatlantice", a declarat preşedintele polonez, Aleksander Kwasniewski.

În Aula Magna a Universităţii Bucureşti, dl. Kwasniewski a prezentat conferinţa intitulată "Europa nedivizată", prin care a pledat pentru o Europă unită, în care toate ţările să se poată bucura de garanţii în materie de securitate.

Preşedintele României, dl. Emil Constantinescu a confirmat că există un parteneriat strategic între România şi Polonia. Actuala vizită a preşedintelui polonez în România va fi cu siguranţă un pas înainte în dezvoltare relaţiilor bilaterale, a adăugat în cadrul conferinţei de presă comune cu dl. Kwasniewski.

Potrivit dlui Emil Constantinescu, discuţiile au fost foarte consistente şi s-au referit în primul rând la chestiuni bilaterale. Domnia sa a remarcat că între 1997 şi 1998 comerţul dintre cele două ţări a crescut cu 19%, insuficient, în opinia sa, faţă de posibilităţile celor două state. Şeful statului român s-a referit de asemenea la cooperarea ştiinţifică şi militară, care se dovedesc eficiente. A fost luată o decizie privind cooperare în combaterea corupţiei şi criminalităţii organizate. 

Preşedintele polonez a subliniat la rândul său că dialogul politic româno-polonez este extrem de activ şi nu întâmplător a venit în această ţară în vizită oficială pentru a doua oară după ce a fost ales în fruntea statului polonez. El a menţionat că Polonia va asigura Românei sprijinul său deplin pentru aderarea la NATO.

 

7. Stare tensionată în Bosnia

Înaltul reprezentant civil pentru Bosnia-Herţegovina, Carlos Westendorp, l-a demis pe preşedintele Republicii Srpska, Nikola Poplasen. Decizia a fost luată la o zi după ce domnul Westendorp l-a acuzat pe radicalul Poplasen de obstrucţionare a procesului de pace. Domnul Poplasen a refuzat să îl numească în funcţia de premier interimar pe dl.Milorad Dodic, un moderat care sprijină Acordul de pace de la Dayton şi care se bucură şi de sprijinul majorităţii din cadrul Adunării sârbo-bosniace. 

De asemenea, a fost instituit un arbitraj internaţional asupra oraşului Brcko care presupune retragerea controlului sârbesc.

Sârbii bosniaci, radicali sau moderaţi, au făcut front comun împotriva comunităţii internaţionale refuzând demiterea preşedintelui Republicii Srpska şi măsurile de instituire a arbitrajului internaţional asupra oraşului Brcko.

Adunarea Naţională a Republicii Srpska, din care fac parte ultranaţionalişti şi moderaţi sârbi, au luat aceste două decizii pe 7 martie 1999, în cadrul unei sesiuni în care s-a hotărât şi retragerea reprezentanţilor sârbi de la lucrările instituţiilor federale din Bosnia, “până la viitoarele ordine”. Această ultimă acţiune urmează să boicoteze preşedinţia colegială a Bosniei-Herţegovina, care va rămâne astfel fără actualul şef al statului, sârbul Zivko Radisici. Deputaţii sârbi au urmat sfatul premierului demisionar Milorad Dodik şi au rezistat tendinţei de a se izola şi de a se confrunta pe motive politice, cerând în bloc ţărilor occidentale deschiderea negocierilor pentru reintegrarea, sub tutela sârbilor bosniaci, a oraşului Brcko.

Într-o rezoluţie adoptată cu 57 de voturi pentru, 15 împotrivă şi 6 abţineri, parlamentarii sârbi au declarat că înaltul reprezentant civil pentru Bosnia-Herţegovina, Carlos Westendrop, se află “în contradicţie cu Constituţia Republicii Srpska, cu regulile electorale şi cu rezultatele alegerilor care au fost validate de comunitatea internaţională”. 

În cea de-a doua rezoluţie, cei 62 de reprezentaţi ai parlamentului au respins în unanimitate arbitrajul impus de comunitatea internaţională asupra oraşului Brcko, considerându-l “injust şi contrar constituţiei din Bosnia-Herţegovina”. Cu toate acestea, Carlos Westendrop a ţinut să precizeze, în cadrul unui interviu acordat unui post local de televiziune, că va garanta personal integritatea teritorială a Republicii Srpska, însă angajamentul său că oraşul Brcko nu va aparţine nimănui, deci tuturor, nu a convins pe nimeni.

 

8. Vizita secretarului de stat american Madeleine Albright în China 1-2 martie 1999

Vizita a făcut parte din pregătirile legate de apropiata vizită în Statele Unite din luna aprilie a premierului chinez Zhu Rongji, cu vicepremierul Qian Qichen şi cu alţi înalţi demnitari ai statului. În timpul convorbirilor cele două părţi au abordat relaţiile bilaterale şi probleme internaţionale sau regionale de interes comun. 

Relaţiile americano-chineze au cunoscut o îmbunătăţire după vizita preşedintelui american Bill Clinton în China, în iunie, anul trecut. De atunci dosarele fierbinţi dintre cele două state au luat amploare: la începutul lunii februarie, Taiwanul a acuzat China că a plasat 100 de rachete balistice în apropierea graniţelor sale, la numai câteva săptămâni după ce Statele Unite şi-au anunţat intenţia de a forma un scut american defensiv pentru câteva state din Asia, printre care şi Taiwanul. În plus, SUA a respins aprobarea vânzărilor de sateliţi către China, măsură considerată prea dură de guvernul chinez.

Cu două zile înaintea vizitei a fost publicat raportul anual al Departamentului de Stat american privind problema drepturilor omului, în care China a fost vehement criticată. În replică, la Beijing a apărut un lung articol referitor la încălcarea drepturilor omului în SUA. Aceasta a fost atmosfera anterioară vizitei secretarului de stat american Madeleine Albright şi ea pune în evidenţă tensiunile existente între China şi SUA.

Analiştii sunt de părere că punctele nevralgice sunt:

· Drepturile omului: Casa Albă critică China pentru recentele condamnări ale unor dizidenţi politici, precum şi pentru violarea dreptului la libera exprimare. Oficiali chinezi acuză încălcarea libertăţilor fundamentale în Statele Unite şi acuză "amestecul american" în afacerile interne ale Chinei.

· Comerţ: Statele Unite continuă să înregistreze un important deficit comercial în relaţiile cu China, stat care se străduieşte să devină membru al Organizaţiei Mondiale a Comerţului. Experţii sunt de părere că Beijingul nu va fi capabil să-şi deschidă rapid pieţele pentru a deveni membru al organizaţiei internaţionale.

· Proprietatea intelectuală: Întreprinderile chineze produc cantităţi industriale de bunuri contrafăcute, de la software şi CD-ROM-uri, la obiecte vestimentare. Deşi oficialii chinezi au adoptat o serie de măsuri punitive, persistă semne de întrebare în legătură cu voinţa lor de a rezolva cu adevărat această problemă.

· Taiwan: Statele Unite au anunţat că vor livra oficialilor de la Taipei un sistem defensiv de rachetă, idee pe care China o consideră "periculoasă". Beijingul consideră Taiwanul o provincie renegată şi o problemă internă.

· Tehnologie militară: Oficialii americani acuză China de încercarea de a fura tehnologie militară defensivă. Săptămâna trecută, o persoană a fost arestată în momentul în care încerca să obţină planurile unei piese vitale pentru sistemul de ghidare a rachetelor. Oficialii americani au anulat recent o înţelegere de 450 milioane dolari legată de un satelit militar, temându-se că Beijingul şi-ar putea astfel îmbunătăţi precizia rachetelor sale.

Totuşi între cele două puteri există şi multe interese comune care îşi găsesc expresie concretă în schimburile comerciale foarte active. Cu capacitatea ei de absorbţie, practic nelimitată, China este o piaţă extrem de atrăgătoare pentru industria americană (se afirmă că aproximativ 200-300 mii locuri de muncă din întreprinderile SUA ar fi periclitate în cazul suspendării acestor schimburi); în acelaşi timp China este interesată să-şi plaseze produsele sale ieftine pe piaţa americană, unde găseşte posibilităţi largi de desfacere. 

Toate aceste probleme s-au aflat pe agenda convorbirilor din timpul vizitei secretarului de stat american Madeleine Albright în China.

Concluziile vizitei au fost trase de însăşi şefa diplomaţiei americane, care a ţinut să reafirme angajamentul Washingtonului în direcţia unui "parteneriat strategic constructiv" cu China. "Chiar dacă acest obiectiv nu a fost încă atins, relaţiile noastre au ajuns într-un asemenea stadiu încât pot rezista cu succes chiar şi unor dezacorduri serioase", a precizat ea. Fapt este că s-a reuşit ca disensiunile în chestiunea drepturilor omului să nu capete dimensiuni dramatice şi ca fricţiunile în domeniul comercial să fie atenuate.

Purtătorul de cuvânt al Departamentului de Stat, James Rubin a rezumat şi el situaţia relaţiilor dintre SUA şi China: “Important este însă că, pe deasupra oricăror disfuncţionalităţi, raporturile americano-chineze nu stau pe loc şi avansează, chiar dacă nu cu viteza optimă de croazieră. Un şir întreg de probleme deschise, care la începutul anilor '90 reprezentau tot atâţia spini în relaţiile noastre au înregistrat o evoluţie pozitivă. Aceasta este chintesenţa colaborarii noastre cu China: înaintăm încet, nu în salturi, dar treptat spre rezolvarea unor probleme care interesează Statele Unite şi lumea".

 

9. Congresul Internaţionalei Liberale

 Internaţionala Liberală şi-a ţinut congresul la Bruxelles, între 3-5 martie a.c. pentru a pregăti alegerile europene din iunie. Doamna Annemie Neyts-Uytterbroeck, vicepreşedinte al Internaţionalei Liberale şi a grupului liberal din parlamentul european a prezentat raportul intitulat "Globalizarea şi viitorul statului-naţiune" Ea a declarat că "globalizarea se transformă într-un mit al mileniului" şi ca mit el alimentează frici ancestrale: frica de necunoscut, frica de alienare, frica de schimbare. În viziunea doamnei Neyts, globalizarea mai înseamnă, la nivel politic, "apariţia organizaţiilor politice globale şi recunoaşterea treptată că indivizii sunt subiecte ale legii internaţionale". 

În acest context, doamna Neyts a vorbit despre rolul ONU şi a observat că, deşi organizaţia a eşuat în anumite domenii, unul dintre motivele principale ale acestui eşec a fost "atitudinea şovăitoare a statelor care se consideră actori globali de a renunţa la orice putere reală în favoarea unei organizaţii internaţonale, cu excepţia cazului în care ele însele exercită autoritatea în ultimă instanţă". ONU a servit bine umanitatea de la fondarea sa şi este încă "singurul forum politic global adevărat". 

Doamna Neyts a pus în evidenţă că Internaţioanala Liberală consideră că Naţiunile Unite nu ar trebui să se dezvolte spre o instituţie supranaţională mondială şi că instituţiile supranaţionale trebuie să acopere dimensiuni regionale limitate, oferind ca exemplu în acest sens Uniunea Europeană sau ASEAN.

Congresul Internaţionalei Liberale a subliniat natura universală a drepturilor omului şi s-a declarat în favoarea creării unor tribunale internaţionale cu scopul de a judeca crimele împotriva umanităţii. S-a declarat suveranitatea naţională “nu mai poate servi ca un alibi pentru abuzurile de putere şi violenţă săvârşite de autorităţile unei ţări împotriva propriei populaţii". În legătură cu aceasta, preşedintele Internaţionalei Liberale, olandezul Fritz Bolkestein, a declarat: "aceasta înseamnă că orice dictator sau fost dictator nu mai poate dormi liniştit astăzi. Nu uitaţi asta, domnilor Miloşevici, Castro şi Kim Jong".

Partidul Naţional Liberal din România a fost admis la Internaţionala Liberală ca membru cu drepturi depline. De asemenea, domnul Valeriu Stoica, prim vicepreşedinte al PNL a fost ales vicepreşedinte al Internaţionalei Liberale.

 

10. Al 4-lea congres al Partidului Socialiştilor Europeni

 La Milano între 1-2 martie s-au desfăşurat lucrările celui de-al 4-lea congres al Partidului Socialiştilor Europeni.

În finalul reuniunii a fost adoptat Manifestul Socialiştilor, intitulat "Noua Europă a Secolului XXI", care va fi platforma pentru alegerile europene programate în iunie 1999.

Manifestul conţine un angajament pentru reforma instituţiilor europene în vederea pregătirii căii spre lărgirea UE. De asemenea, este prevăzută reforma politicii agricole comune. În centrul programului se află crearea de noi locuri de muncă, dar formularea este moderată pentru a împăca diferenţele în această chestiune dintre diferitele ţări membre.

Alte teme prioritare abordate de manifest sunt: creşterea economică, lupta împotriva crimei organizate, protecţia mediului şi interesul pentru cetăţeni (“mai întâi oamenii").

Chestiunea rasismului şi xenofobiei este şi ea amintită în manifest.

Tony Blair n-a pierdut ocazia să facă reclamă politicii sale - calea a treia,- dar nimeni nu pare grăbit să adopte programul său de reforme de piaţă anglo-saxone. Experienţa britanică este greu exportabilă pe continent în condiţiile actuale, deşi Blair a insistat pentru adoptarea unor "politici structurale ale reformei economice". În centrul discursului său a fost chemarea pentru "un dialog cu prietenii noştri democraţi din SUA". 

Blair a pledat, de asemenea, pentru reînnoirea modelului social european.

În opoziţie clară, ministrul de finanţe german, Oskar Lafontaine a respins chemarea lui Blair ca Europa să adopte cultura americană a întreprinderii libere şi a dereglementării.

Domnul Lafontaine consideră că soluţia pentru crearea noilor locuri de muncă constă în creşterea cheltuielilor statului şi reducerea ratei dobânzilor.

Discursurile lui Blair şi Lafontaine au pus încă odată în evidenţă diferenţa dintre socialismul clasic preferat de liderul social democraţilor germani şi "calea a treia", dintre vechea stângă şi dreapta care pledează pentru economii de piaţă libere.

Premierul portughez, Antonio Guteress a spus în discursul său că lupta împotriva şomajului trebuie să fie cel puţin la acelaşi nivel de prioritate cu lupta împotriva deficitului bugetar şi a inflaţiei.

Primul ministru francez, Lionel Jospin a declarat că prioritatea absolută trebuie acordată obţinerii "creşterii celei mai mari posibile" şi a propus realizarea unui număr de mari proiecte de infrastructură de înaltă tehnologie prin care UE să-şi stimuleze economia. Aceste proiecte urmează să fie finanţate prin împrumuturi din bugetul UE.

Cu ocazia participării la lucrările Congresului social-democraţilor europeni desfăşurat la Milano, dl. Petre Roman, preşedintele PD, a pledat pentru sprijin financiar extern mai substanţial. 

Dl. Petre Roman a subliniat că intervenţia delegaţiei române a fost mai substanţială când s-au discutat temele: locuri de muncă şi creştere economică. 
PD a obţinut cu această ocazie statutul de membru asociat la Partidul Social- Democraţilor Europeni.

 

11. Moldova: Guvernul Sturza a fost invalidat

Curtea Constituţională din Republica Moldova a invalidat, pe 6 martie, hotărârea Parlamentului prin care Cabinetul Sturza a fost investit cu 51 de voturi. Curtea consideră că pentru validare sunt necesare 52 de voturi. Din totalul de 101 deputaţi, 51 au votat atunci în favoarea noului guvern, iar 37 împotrivă. 

Preşedintele Lucinschi a însărcinat din nou pe domnul Sturza să formeze guvernul. Este a treia nominalizare şi dacă şi în acest caz parlamentul eşuează să valideze guvernul, vor fi anunţate alegeri anticipate.

 

12. Alegeri parlamentare în Estonia

 În urma alegerilor parlamentare din 7 martie a.c., conform datelor provizorii configuraţia parlamentului unicameral al Estoniei este următoarea:

Partidul de Centru – 28 de locuri (23,4% din sufragii);

Alianţa Pro Patria –18 locuri (16,0% din sufragii);

Partidul Reformelor – 18 locuri (15,9%, din sufragii);

Blocul Moderaţilor – 17 locuri (15,2% din voturi);

Partidul de Coaliţie – 7 locuri (7,6% din voturi);

Partidul ţărănesc – 7 locuri (7,3% din sufragii);

Partidul Poporului Unit – 6 locuri (6,3% din sufragii)

Exponente ale unei uniuni de centru-dreapta, Partidul Pro Patria, Partidul Reformei şi Partidul Moderaţilor au obţinut împreună 53 din cele 101 locuri ale parlamentului şi prin urmare, dreptul de a forma noul guvern. Dacă Partidul Reformei, condus de fostul guvernator al Băncii Centrale, Siim Kallas, doreşte o aprofundare a reformelor în vederea accelerării trecerii la economia de piaţă, Partidul Moderaţilor, al fostului preşedinte interimar Mart Laar, se pronunţă pentru o variantă mai puţin dură, îmbinând diferite tendinţe social-democrate.

Sancţionat cu severitate pentru măsurile nepopulare adoptate în perioada aplicării procesului de reforme şi care au afectat cu precădere păturile defavorizate ale populaţiei, Partidul de Coaliţie al premierului în exerciţiu, Mart Siiman, va dispune de numai 7 mandate de deputaţi.

  

13. Extrema dreaptă austriacă a câştigat alegerile locale

Partidul Libertăţii din Austria, care, este cel mai popular partid european de extremă dreapta, a obţinut o victorie răsunătoare în alegerile parţiale desfăşurate la 7 martie în acestă ţară. După ce majoritatea voturilor au fost numărate, acest partid a obţinut aproape 42 de procente din sufragiile alegătorilor înregistraţi în provincia Carintia, din sudul ţării, cu aproape 9 procente mai mult decât în alegerile de acum patru ani. 

De la sfârşitul celui de-al doilea război mondial, această provincie fusese fieful social-democraţilor care, acum, au pierdut aproape 5 procente, clasându-se pe locul doi. Liderul Partidului Libertăţii, Jorg Haider, spera să redevină guvernatorul provinciei, după ce, în 1991, el a trebuit să demisioneze din această funcţie pentru că a laudat politica Germaniei naziste în privinţa forţei de muncă. Partidul lui Haider a obţinut scoruri foarte bune şi în celelate landuri în care s-au desfăşurat alegeri regionale la 7 martie, respectiv Salzburg şi Tirol.

 

14. Demiterea secretarului executiv al CSI, Boris Berezovski

Preşedintele rus, Boris Elţîn, l-a eliberarat din funcţie la 4 martie 1999 pe secretarul executiv al CSI, Boris Berezovski. Această schimbare de personaje la vârf în cadrul CSI a fost cauzată în cea mai mare parte de luptele politice de la Moscova.

Mulţi observatori politici sunt de părere că demiterea secretarului executiv al CSI este rezultatul presiunilor exercitate de domnii Primakov şi Selezniov asupra Kremlinului după campania de presă împotriva guvernului. În opinia lui Selezniov, toată campania ar fi fost organizată de Berezovski. Pentru moment, înlăturarea din funcţie a lui Berezovski a deturnat atenţia de la problema remanierii guvernului, dar nu pentru mult timp. 

Deja unele medii de informare de la Moscova speculează că în schimbul demiterii lui Berezovski, Kremlinul ar putea totuşi cere sacrificarea prim-vicepremierului Masliukov, membru al Partidului Comunist. 

Liderul comuniştilor ruşi, Ghennadi Ziuganov, a declarat că această demitere este un aranjament făcut de Consiliul Federaţiei, Duma de Stat şi de premierul Evgheni Primakov, care încerca insistent să-l excludă pe Boris Berezovski de pe arena politică. Liderul tranaţionaliştilor ruşi, Vladimir Jirinovski, a caracterizat decizia preşedintelui ca fiind una logică.

Liderii din CSI nu s-au opus în general deciziei, dar au menţionat că ar fi preferat o consultare prealabilă.

Episodul demiterii lui Berezovski face probabil parte din lupta din culise pentru alegerile prezidenţiale, programate în anul 2000, fiecare candidat sau sponsor încercând să se plaseze cât mai favorabil. Câştigătorul ultimului episod este actualul premier Primakov, care deşi neagă că l-ar interesa fotoliul prezidenţial, este cel mai bine plasat la ora actuală. 

 

ANEXE

Interviu cu preŞedintele Adunării parlamentare a UEO

(preluat din “Cotidianul” 6-7 martie 1999)

Lluis Maria de Puig deţine de trei mandate, preşedinţia Adunării Parlamentare a UEO. Uniunea Europei Occidentale deţine dimensiunea de apărare în Europa şi, odată cu aderarea acestei structuri la Uniunea Europeană (iniţiativă franco-germană) ar putea ocupa segmentul consacrat politicii comune de securitate a europenilor, care în curând se vor dota cu un "ministru" unic al Apărării şi de Externe. Nominalizarea acestuia va avea loc înainte de toamna acestui an.

Întrebare: Care este stadiul integrării UEO în UE?

Răspuns: O largă majoritate doreşte ca această integrare să se producă. Este o chestiune complexă pentru că e vorba despre apărare, de militari, de nucleul dur al suveranităţii statelor şi deci va fi un proces dificil. Însă după schimbarea politicii britanicilor, după deschiderea operată de Blair pentru a da UE competenţe în materie de apărare sunt optimist şi cred că lunile care vor urma se vor lua decizii în direcţia integrării UEO în UE.

Întrebare: Această integrare va conduce la o politică de apărare în Europa fără NATO?

Răspuns: Proiectul de apărare european nu este o alternativă la NATO, este ceva complementar. Fără îndoială, toate ţările membre ale UE sunt pentru continuitatea NATO şi vrem ca la summitul de la Washington din 24 aprilie, NATO să fie întărit şi dorim de asemenea să fie lărgit cu ţări din Europa Centrală şi de Est. Aşadar, NATO trebuie menţinut, dar în acelaşi timp este necesar să avem un instrument de apărare european pentru că există situaţii în care NATO, din diverse motive, nu pot fi în măsură să intervină. De exemplu, cu ocazia crizei din Bosnia, americanii au spus: 'nu se pune problema ca NATO să intervină". Deci, europenii trebuie să aibă un instrument şi să ne gândim că acest instrument trebuie să se plaseze în sânul UE, deci UEO trebuie să se integreze, iar pe de altă parte să aibă o cooperare strânsă cu NATO. De aceea dorim ca acest instrument care este astăzi UEO şi care în viitorul apropiat va fi parte a UE să se lărgească spre ţările Europei Centrale şi de Est.

Întrebare: Ce modificări în statutul NATO vor putea fi operate la summitul de la Washington?

Răspuns: Chestiunea este complexă. La Washington vom discuta ceea ce se numeste noul concept strategic, iar americanii au propus ca noul concept să cuprindă elemente care nu existau până în prezent, de exemplu, intervenţii în acţiunile de terorism, de criminalitate internaţională, de intervenţii în afara staţiului NATO sau intervenţia fără mandat exclusiv al Consiliului de Securitate. 

Aici există două interpretări: una a celor care spun că NATO se poate baza pe principiile ONU chiar dacă nu are mandat din partea Consiliului de Securitate şi există cealaltă poziţie care spune că trebuie acest mandat. În Consiliul de Securitate există drept de veto, deci o singură ţară poate împiedica un mandat al Consiliului de Securitate. 

Deci s-ar pune problema să se acţioneze pe baza principiilor ONU: apărarea drepturilor omului, ingerinţa din motive umanitare, chiar fără mandat în astfel de cazuri... În Kosovo este o chestiune de terorism - cea a UCK - şi una umanitară - cea a populaţiei civile. Cine judecă în acest caz care dintre părţi este vinovată? Există temerea că SUA şi NATO au devenit un fel de jandarmi mondiali ... Subliniez că majoritatea europenilor vor să existe un mandat al Consiliului de Securitate, un mandat expres, sau unul al OSCE şi cred că vom găsi o formulă. Eventual să se accepte că numai în cazuri cu adevărat scandaloase să putem fi de acord cu o acţiune fără mandat. 

În ceea ce priveşte pericolul ca americanii sau NATO să devină jandarmi mondiali, poziţia europeană este foarte clară: nu suntem pentru o lume unipolară. Preferăm una multipolară cu echilibru, şi acesta este motivul pentru care apărarea europeană este o contrapondere la hegemonia totală şi absolută a americanilor. Se recunoaşte că ei sunt marea putere mondială. Cred că este în interesul lor să nu apară ca nişte imperialişti. Aşadar, dacă dorim o politică de apărare, de echilibru în Europa, este pentru că nu dorim o lume unipolară. 

În ceea ce priveşte NATO, nu dorim ca NATO să ajungă jandarmul mondial; asta europenii nu o vor accepta. NATO îşi are propriul teritoriu, şi în acest teritoriu trebuie să acţioneze. Nu securitatea Polyneziei, Africii de Sud, sau a Americii Centrale trebuie să fie preocuparea sa.

Întrebare: Dar a Europei de Est?

Răspuns: NATO are un teritoriu care se limitează strict la ţările membre, dar există de asemenea tratate, inclusiv cu Rusia, care implică aceste teritorii în ansamblul general. Ca europeni, mai avem prin Articolul 5 o capacitate de intervenţie în afara zonei mult mai vaste decât cea a NATO. UEO poate trimite trupe în Africa sau aiurea pentru că tratatul fundamental îi permite acest lucru. UEO a trimis deja trupe pentru motive umanitare, în cazul de exemplu al crizei din zona Marilor Lacuri. Sunt cazuri de menţinere sau de restabilire a păcii, dar avem şi acţiuni pur umanitare. Apărarea europeană trebuie să vizeze toţi membrii, aşa cum spunea Jacques Delors - Europa celor 30, şi chiar la nivel de contact, Europa celor 40. 

Întrebare: Credeţi ca interesele americanilor converg cu construcţia europeană?

Răspuns: N-au iubit niciodată UE. N-au crezut niciodată că va funcţiona. Acum au înţeles că Uniunea Europeană se face, că devine o afacere uriaşă, că vom avea o monedă unică. Sunt convinşi că funcţionează. Cred în această reticenţă a americanilor vizavi de Europa - pentru că Europa unită este mult mai dificil de influenţat, de controlat decât o Europă divizată - dar cred că asta nu are ceva de-a face cu pacificarea Estului. Cred sincer că americanii doresc pacificarea Europei de Est. O vor, ţinând cont de propriile lor interese, deci vor încerca să influenţeze tot ce se va întâmpla, în funcţie de preferinţele lor.

Întrebare: Conflictele din Est nu ameninţă, însă, construcţia europeană?

Răspuns: Ba da, dar intervenţiile americanilor în Europa costă enorm. De exemplu, pentru a regla afacerea Bosnia, costurile au fost uriaşe. Bosniacii au fost de acord cu o formulă în care eu personal nu cred de loc, dar deloc. Vor trece 25-30 de ani fără să avem o soluţie politică, una adevărată. Asta costă. Ca responsabil al UEO l-am întrebat pe Westendorp care este înalta autoritate internaţională acolo, când vor putea europenii să înceapă să-şi retragă trupele. Mi-a răspuns: nu într-o generaţie. 

Aşadar, dacă vom avea o intervenţie în Kosovo, dacă trimitem acolo 30000 de oameni, gândiţi-vă câte decenii vor fi necesare.

Interviu cu Preşedintele Poloniei, Aleksander Kwasniewski, 

invitatul emisiunii "Ediţie specială" a TVR (5 martie)

Realizator: Gabriela Vranceanu-Firea:

Pentru început, domnule preşedinte, care este cheia succesului ţării dumneavoastră? 

Aleksander Kwasniewski: Polonia, acum zece ani, a început reforme foarte profunde şi este pe acest drum în mod consecvent. Am reuşit să avem un succes economic în Polonia, în fiecare an ne creşte nivelul economiei cu 5%. Avem şi o constituţie care ne garantează echilibrul juridic în Polonia. Avem foarte bune relaţii cu toţi vecinii şi am deschis perspective pentru 
toţi polonezii şi asta se vede deja chiar şi pe străzile Poloniei. Adică succesul este văzut cu ochiul liber.

Realizator: Domnule preşedinte, cu ce sentimente plecaţi din Bucureşti,ce impresie aveţi faţă de situaţia actuală a României?

Aleksander Kwasniewski: Pot să spun că eu cunosc România de foarte mulţi ani, am fost aici fiind încă un om foarte tânăr, iar ca preşedinte sunt pentru a doua oară, aici, în România, şi apreciez eforturile care se fac în România pentru reformele care trebuie să fie efectuate. Principala temă a convorbirilor mele cu preşedintele Emil Constantinescu, a abordat ce trebuie făcut pentru ca toate structurile din Europa să privească cu mai multă simpatie reformele grele care se realizează aici, în România. Trebuie să spunem că acest sprijin financiar şi logistic, vine în ţară doar atunci când se vede hotărârea acestei ţări pentru reforme şi aici este nevoie de arătarea de către România a curajului cu care vrea să facă reforme pentru stabilitate în ţară.

Realizator: Domnule preşedinte, ce v-a impresionat şi ce v-a dezamăgit în România? 

Aleksander Kwasniewski: Cred că ceea ce este demn de stimă aici, în 
România, este efortul cu care s-au început reformele. România, fiind o ţară mare în această regiune, are un potenţial imens, are şi o istorie, se vede puterea trecutului aici, în ţara dumneavoastră. Şi ceea ce mi-a mai făcut o impresie sunt oamenii tineri, cărora li se vede ambiţia pe faţă. Iar dacă este să spun despre o dezamăgire, este doar faptul că după atâţia ani încă, această hotărâre nu se cunoaşte şi în exterior, că ei vor să meargă pe drumul succesului. În plus, pare-mi-se că lista problemelor nerezolvate încă, este lungă şi poate şi aceasta este o dezamăgire, deoarece după zece ani de la începerea schimbărilor aceasta listă ar putea şi ar trebui să fie ceva mai scurtă. 

Realizator: Domnule preşedinte, cum ar putea Polonia să ajute în mod concret România pentru a depăşi în primul rând criza economică?

Aleksander Kwasniewski: În primul rând suntem gata să sărim în ajutor cu experienţele noastre. Multe au fost deja verificate. De exemplu, crearea unui sistem de impozitare eficient sau privatizarea, crearea unor condiţii stabile pentru investiţii străine sau descentralizarea puterii centrale, adică întărirea regiunilor mai mici. Toate sunt experienţe pe care le vom împărtăşi României şi numai arătându-le îi mai putem convinge pe experţii polonezi să vină aici, iar în domeniul politic am dori să colaborăm foarte strâns. Ne bucurăm că România a intrat în CEFTA, pentru că acesta este un moment foarte bun pentru efectuarea schimburilor comerciale între organizaţii internaţionale şi sperăm să colaborăm foarte bine şi în această trilaterală, care este foarte importantă aici, în Europa, între Polonia, Ucraina şi România. Suntem gata să sprijinim România şi aspiraţiile ei în structuri ca Uniunea Europeană sau BERD, eventual chiar şi FMI. N-am spus nimic despre NATO, pentru că presupun că mă veţi mai întreba despre aceasta, dar, oricum, noi fiind membru în NATO, vom sprijini România.

Realizator: Domnule preşedinte, aţi discutat cu autorităţile române modelul Balcerowicz, cunoscut şi la noi ca părinte al terapiei de şoc. Credeţi că se poate aplica cu succes această metodă şi în cazul României?

Aleksander Kwasniewski: Eu consider că terapia de şoc este posibilă pentru realizare doar la începutul reformelor. Şi Polonia s-a folosit de aceasta /metodă/ în anii 1989-1990. Îmi este greu să propun o terapie de şoc în locuri, în toată lumea, acolo unde reformele au început mai devreme. Dacă ar fi să propun ceva, ar fi o terapie consecventă şi răbdătoare, deoarece câteva lucruri deja s-au efectuat şi acum unele schimbări ar trebui să fie completate cu schimbări mai mici sau mai importante. De aceea consider că aici ar trebui să vorbim mai degrabă de consecvenţă acum decât de terapie de şoc. Bineînţeles, am vorbit de schimbările din Polonia, de /.../ şi, cum v-am mai spus, vrem să împărtăşim experienţele noastre ş dorim ca experţii polonezi să vină în România, să spună ce s-a reuşit, ce nu s-a reuşit, pentru că nu toate reformele au reuşit în Polonia.

Realizator: Domnule preşedinte, care vor fi relaţiile româno-polone după intrarea ţării dumneavoastră în NATO, adică peste câteva zile? Se va schimba ceva în bine sau în rău?

Aleksander Kwasniewski: Polonia va fi membru cu drepturi depline al NATO peste o clipă, adică pe 12 martie, şi presupun că aceasta va însemna o mai mare securitate şi siguranţă pentru Polonia, pentru Europa, dar şi pentru România, presupun. Iar lărgirea NATO este o închidere a epocii de divizare, care a fost impusă Europei după 1945. Cum văd eu largirea NATO? Aceasta este o deschidere a noii epoci cu o altă structură de securitate în Europa.

Sunt convins că acest prim val de lărgire nu va fi şi ultimul şi de asemenea 
sunt convins că şi România îşi va găsi locul în aceste structuri. NATO deja a declarat că va duce o politică a uşilor deschise, iar noi, ca membru al acestui pact, vom face totul ca acesta să nu rămână doar o lozincă, ci un fapt al Pactului NATO. Vorbind pe scurt, Polonia va sprijini România în drumul ei spre NATO, iar contactele noastre bilaterale, care sunt acum foarte bune, vor fi şi mai bune şi vă asigur pe dumneavoastră că Polonia, fiind deja în NATO, nu va întoarce spatele către alţi parteneri din Europa Centrala. 

Realizator: Vă veţi opune ideii ca Polonia să introducă vize de tranzit pentru români? 

Aleksander Kwasniewski: Problema vizelor este complicată, deşi ea nu este legată de intrarea Poloniei în NATO. Este mai degrabă legată de intrarea Poloniei în spaţiul Schengen, care reglementează trecerea graniţelor şi, bineînţeles, acestea vor fi şi mai importante atunci când Polonia va intra în Uniunea Europeană, dar pentru aceasta mai avem câţiva ani. Eu aş vrea, mi-aş dori ca graniţele aici, în Europa, să fie deschise pentru oameni. Mă refer la oameni care vor să facă contacte cu alţii, vor să facă turism sau şcoală, sau facultăţi, sau afaceri, să treacă fără probleme. Dar în acelaşi timp, trebuie să apărăm graniţele noastre, să le păzim de lucruri care sunt rele: crima organizată, trafic de droguri. Discutam despre aceasta cu partenerii noştri din Occident, tocmai despre această dilemă, cum să facem ca graniţele să fie deschise pentru oameni buni, oameni corecţi, dar să fie păzite de cele rele şi să nu fie în acelaşi timp bariere între naţiunile noastre.

Realizator: Domnule preşedinte, cred că ştiţi că înainte de 1989 cei mai cunoscuţi străini pentru români erau polonezii. De aici, legăturile sentimentale care s-au creat între cele două popoare. Cum intenţionaţi să actionaţi pentru a depăşi acest nivel sentimental şi a trece la acţiuni şi abordări concrete, pragmatice? 

Aleksander Kwasniewski: Eu consider că noi ar trebui să ne întoarcem puţin la aceste contacte sentimentale care au avut loc în trecut, trebuie să ţinem minte că o mare bază a acestor contacte a fost turismul, care acum este ceva mai mic decât atunci. Cred că trebuie să facem mult mai mult în domeniul cultural, de colaborare culturală. Eu aş vrea să mai dezvolt şi contacte între facultăţi, între tineretul universitar, deoarece aceasta este cea mai bună bază pentru următoarele contacte pe plan de afaceri sau culturale. Ieri am vorbit cu un grup de oameni de afaceri polonezi care au deschis firme aici. Nici eu nu ştiam că sunt peste 150 de firme deja cu capital polonez în România şi aceasta este o bază bună pentru contacte. Consider că mai avem multe posibilităţi de a crea noi contacte, să fie mai dese şi ele să nu rămână doar la nivel de preşedinţi sau miniştri, ci şi la /nivelul/ oamenilor obişnuiţi. Eu consider că suntem pe un drum foarte bun pentru amplificarea contactelor noastre. 

 

Cinci ani de Parteneriat pentru Pace

Extrase din discursul Ambasadorului Alexander Vershbow

Reprezentant permanent al SUA la Consiliul Atlanticului de Nord

Bucureşti, 1 martie 1999 

În ciuda acestui succes uriaş, conceptul de parteneriat pentru pace (PpP) a rămas surprinzător de simplu: cooperarea în problemele militare creează încredere între naţiuni iar aceasta, la rândul său, creează stabilitate. Parteneriatul a devenit miezul unei reţele de securitate prin cooperare – o coaliţie permanentă de democraţii gata să acţioneze împreună pentru a rezolva problemele, aşa cum s-a întâmplat în ultimii trei ani în Bosnia. La cinci ani de la crearea sa, simpla genialitate a PpP a transformat relaţiile politico-militare din Europa. 

Procesul de lărgire nu se va încheia, însă, cu admiterea doar a acestor trei ţări (Polonia, Cehia, Ungaria). Dimpotrivă, în anii ce vor veni, admiterea de noi membri care pot întări puterea NATO va avea o importanţă crucială pentru realizarea viziunii noastre asupra unei Europe a securităţii, integrate şi democratice. 

Într-adevăr, lărgirea continuă va reprezenta un element cheie al noului concept strategic al Alianţei ce va fi adoptat la întrunirea viitoare ca plan detaliat pentru secolul 21. La Washington se consideră că o trăsătură esenţială pentru viitoarea securitate a întregii Europe o constituie conceptul uşilor deschise ale NATO.

Pentru ca acest angajament strategic să capete o substanţă reală, SUA au înaintat la NATO propunerea de lansare a unui Plan de Acţiune (Membership Action Plan) pentru calitatea de membru. Această iniţiativă, care ne aşteptăm să fie înaintată la întrunirea de la Washington, este elaborată în mod explicit pentru ţările care, asemeni României, şi-au declarat candidaturile la Alianţă şi se situează hotărât pe drumul satisfacerii criteriilor – neschimbate - de admitere în NATO.

Planul de Acţiune va răspunde cerinţei României de a se trasa o “hartă clară a drumului” care să stabilească criteriile după care o ţară să fie cel mai serios candidat posibil. Alianţa se va angaja să traseze în mod clar cerinţele majore de interoperativitate pentru aspiranţii la integrare, în special în domeniul reformei capacităţilor militare şi de apărare. NATO se va angaja, de asemenea, să asigure un sprijin real fiecărui candidat în derularea acestui proces. În sfârşit, Aliaţii vor fi de acord să constituie un set de consultări cu dvs. în problemele asistenţei pentru securitate bilaterală, pentru obţinerea unor rezultate maxime şi evitarea dublării (redundanţei) eforturilor.

Planul de Acţiune al Alianţei se va mula constructiv pe structurile şi procedurile PpP şi nu va crea un parteneriat cu “două viteze” – recunoscând că multe ţări europene au ales să nu dorească a fi membre NATO, dar doresc totuşi o relaţie de apărare activă cu Alianţa. Cu toate acestea, membrilor aspiranţi li se vor oferi oportunităţi speciale – şi mijloace distincte – de a se apropia de structurile militare şi politice ale Alianţei. Aceştia vor fi încurajaţi în eforturile lor printr-un program de dirijare şi asistenţă substanţial, croit după nevoile fiecărei ţări candidate.

În anumite privinţe candidaţii – chiar înainte de a se califica pentru a fi invitaţi să înceapă negocierile de aderare – vor merge pe calea pe care Polonia, Republica Cehă şi Ungaria o urmează după ce aceste ţări au fost invitate la Madrid.

Planificăm ca la întrunirea de la Washington să întărim şi mai mult PpP. Mai întâi ne aşteptăm ca noul concept strategic al NATO să recunoască faptul că operaţiunile de rezolvare a crizelor care nu cad sub incidenţa Art.5 reprezintă una dintre sarcinile fundamentale ale Alianţei pentru sec. XXI şi să specifice limpede că asemenea operaţiuni, de regulă, vor fi realizate cu partenerii. Pentru ca forţele NATO şi ale partenerilor să poată opera împreună atunci când va fi nevoie, vom propune la întrunire o structură politico-militară foarte cuprinzătoare pentru operaţiunile PpP, conduse de NATO şi care reprezintă rezultatul consultărilor extensive avute cu România şi alţi parteneri.

Noua structură “Cadrul Pol-Mil (cum este denumit) va include îmbunătăţiri substanţiale ale modalităţilor de consultare dintre aliaţi şi parteneri şi ale procesului de decizie pentru operaţiunile militare comune. În termeni specifici, atunci când NATO va lua în considerare o nouă misiune de pace, structura “Cadrul Pol-Mil” va oferi partenerilor contribuitori ocazia de a-şi prezenta concepţiile în faza de planificare, înainte de a se fi luat deciziile şi să joace un rol mai important în coordonarea de zi cu zi a operaţiunii actuale. Noua structură va avea complementar un “concept de capabilităţi operaţionale” pentru asigurarea capabilităţii şi compatibilităţii cu NATO a forţelor partenerilor. şelul este ca parteneriatul să devină mai eficient operaţional şi, drept rezultat, mai valoros în menţinerea păcii şi stabilităţii de-a lungul întregii regiuni euroatlantice.

Aliaţii noştri împărtăşesc concepţia noastră asupra importanţei strategice a Europei de Sud-Est. De aceea preşedinţii Clinton şi Chirac şi-au anunţat luna trecută la Washington intenţia de a pune în practică o nouă iniţiativă pentru această regiune, împreună cu alţi aliaţi. şelul declarat al celor doi preşedinţi este de a “creşte cooperarea cu democraţiile care se consolidează în sud-estul Europei în probleme de securitate, să coordoneze asistenţa oferită acestora de către ţările NATO şi să promoveze cooperarea regională şi dezvoltarea economică.”

Prin această iniţiativă dorim să încurajăm şi alţi aliaţi, care de asemenea sprijină puternic integrarea Europei sud-estice în cadrul instituţiilor euroatlantice, să sporim implicarea lor în această regiune. Obiectivele noastre sunt creşterea stabilităţii şi stimularea în continuare a procesului de reformă aflat în derulare în ţările dvs., în acelaşi timp cu extinderea consultărilor şi cooperării regionale în cadrul Consiliului PpP. În special aşteptăm participarea a încă patru ţări pe lângă România – Albania, Bulgaria, Macedonia şi Slovenia – recunoscând diferenţele considerabile dintre ele, în dezvoltarea lor politică, economică şi militară.

NATO şi SUA sunt pregătite să dea un nou impuls multiplelor noastre eforturi de cooperare cu România. În ultimă instanţă, însă, va depinde de dvs. să depăşiţi obstacolele de pe drumul integrării în instituţiile euroatlantice. Unul dintre acestea este continuarea restructurării şi întăririi bazei economice. Numai prin intermediul forţei economice poate România să-şi realizeze în întregime ţelurile sale de interoperativitate cu NATO. De asemenea, o bază economică puternică este necesară pentru susţinerea reformelor, aflate în derulare, în domeniul apărării, inclusiv formarea forţelor de reacţie rapidă, adaptarea planificării apărării şi a celei operaţionale şi reorganizarea infrastructurii şi logisticii. Acestea sunt trăsăturile esenţiale ale unui candidat NATO puternic şi credibil. 

